L'Institut Nacional d'Educació Física de Catalunya té establerta, des de l'any 2006, una línia d'ajuts per a la formació de personal investigador en l'àmbit de l'educació física i l'esport i les ciències aplicades a l'esport.
Atès que la Llei 14/2011, d'1 de juny, de la ciència, la tecnologia i la innovació, estableix el marc per al foment de la recerca científica i tècnica amb l'objecte fonamental de promoure la recerca, el desenvolupament experimental i la innovació com a elements sobre els quals ha de basar-se el desenvolupament sostenible i el benestar social;
Atès que aquesta Llei disposa d'un títol específic destinat als recursos humans dedicats a la recerca i una secció dedicada a la contractació del personal investigador de caràcter laboral, on es regula el contracte per al personal investigador predoctoral en formació;
Atès el que disposa el Reial decret 103/2019, d'1 de març, pel qual s'aprova l'Estatut del personal investigador predoctoral en formació, on es desenvolupa el règim jurídic de la relació laboral mitjançant el contracte predoctoral que preveu l'article 21 de la Llei 14/2011, d'1 de juny, de la ciència, la tecnologia i la innovació;
Ateses la Llei 19/2014, del 29 de desembre, de transparència, accés a la informació pública i bon govern, per regular i garantir la transparència de l'activitat pública i el dret d'accés de les persones a la informació i la documentació publiques, i la Llei 17/2015, de 21 de juliol, d'igualtat efectiva de dones i homes;
Atès el que disposa l'article 14.3 de la Llei 39/2015, d'1 d'octubre, del procediment administratiu comú de les administracions públiques que estableix que "Reglamentàriament, les administracions poden establir l'obligació de relacionar-se amb elles a través de mitjans electrònics per a determinats procediments i per a certs col·lectius de persones físiques que per raó de la seva capacitat econòmica, tècnica, dedicació professional o altres motius quedi acreditat que tenen accés i disponibilitat dels mitjans electrònics necessaris.";
Ateses les competències que en matèria de recerca preveu la Llei 11/1984, de 5 de març, de creació de l'organisme autònom Institut Nacional d'Educació Física de Catalunya (INEFC);
Atès el que disposen el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), els preceptes declarats bàsics de la Llei 38/2003, de 17 de novembre, general de subvencions i l'Ordre ECO/172/2015, de 3 de juny, sobre les formes de justificació de les subvencions;
Aquesta Ordre té per objecte aprovar les bases generals reguladores del procediment per a la concessió d'ajuts per a la contractació de personal investigador en formació, com a personal investigador predoctoral en formació dins l'àmbit de l'educació física i l'esport i les ciències aplicades a l'esport, destinats a l'INEFC, les quals consten a l'annex d'aquesta Ordre.
Les contractacions mitjançant les quals es formalitzen els ajuts concedits es relacionen amb l'àmbit de l'educació física i l'esport i les ciències aplicades a l'esport.
Les situacions jurídiques de contracte, de vigència anual, creades a l'empara de la convocatòria efectuada per la Resolució PRE/2450/2018, de 16 d'octubre, per la qual s'obre convocatòria anticipada per a la concessió i renovació d'ajuts per a la contractació de personal investigador novell, dins l'àmbit de l'educació física, l'activitat física, l'esport i de les seves ciències aplicades, destinats a l'INEFC per a l'any 2019, continuen regint-se, fins a la seva finalització, per les bases generals i específiques vigents a la convocatòria esmentada.
Es deroga l'Ordre PRE/298/2016, de 7 de novembre, per la qual s'aproven les bases generals reguladores del procediment per a la concessió i renovació d'ajuts per a la contractació de personal investigador novell, dins l'àmbit de l'educació física, de l'activitat física, de l'esport i de les seves ciències aplicades, destinats a l'INEFC (DOGC núm. 7245, d'11.11.2016).
Els ajuts per a la contractació de personal investigador en formació, dins l'àmbit de l'educació física, l'activitat física, de l'esport i de les seves ciències aplicades, destinats als dos centres de l'INEFC regulats per aquestes bases, tenen per objecte fomentar i promoure la recerca científica en aquests àmbits.
Dins el marc de recerca i desenvolupament, l'INEFC, a través dels centres de Barcelona i Lleida, ofereix la participació en els projectes de recerca i desenvolupament impulsats per les persones responsables acadèmiques de la recerca en els respectius centres.
En aquest sentit, els ajuts que preveuen aquestes bases tenen per objecte la incorporació de les persones beneficiàries en projectes de recerca i desenvolupament de l'INEFC, relacionats amb l'educació física, l'activitat física, l'esport i les seves ciències aplicades.
—2 Període d'execució de les activitats i estructura
Aquest programa té una durada màxima de tres anys.
L'obtenció del títol de doctorat, que extingeix el contracte predoctoral, es produeix en la data de l'acte de defensa i aprovació de la tesi doctoral.
L'INEFC contractarà les persones beneficiàries d'acord amb el que preveu l'article 21 de la Llei 14/2011, d'1 de juny, de la ciència, la tecnologia i la innovació, sota la modalitat de contracte predoctoral, i d'acord amb el que estableix el Reial decret 103/2019, d'1 de març, pel qual s'aprova l'Estatut del Personal Investigador Predoctoral en Formació.
Els contractes tindran un caràcter anual, prorrogables per períodes anuals, fins a un màxim de tres anys.
No obstant, l'activitat desenvolupada pel personal investigador predoctoral en formació serà avaluada anualment per la comissió acadèmica del programa de doctorat; el contracte es podrà resoldre en el supòsit que no se superi favorablement aquesta avaluació.
Aquest informe serà emès d'ofici per la Comissió de doctorat coincidint amb el final de cada anualitat.
En el cas que en els contractes formalitzats a l'empara d'aquestes bases es produeixin suspensions del contracte per la concurrència de situacions d'incapacitat temporal, risc d'embaràs, risc durant la lactància natural, maternitat, adopció, guarda amb fins d'adopció o acolliment i paternitat, aquestes aturaran el còmput de la durada del contracte.
Igualment, el suspendran les situacions previstes a l'article 45.1.n) del Text refós de la Llei de l'estatut dels treballadors, com a mesura de protecció de les dones víctimes de violència de gènere.
—3 Requisits de les persones sol·licitants i dels directors i directores de tesi
3.1 Podran presentar sol·licitud als ajuts regulats per aquestes bases les persones físiques que compleixin els requisits següents:
a) Integrar-se en algun dels projectes de recerca de l'INEFC, que es publicaran als taulers d'anuncis de l'INEFC (centres de Barcelona i de Lleida) abans que comenci el termini de presentació de les sol·licituds de la convocatòria corresponent.
Els projectes hauran de tenir una durada de 3 anys i hauran d'haver estat avaluats per l'AGAUR durant l'exercici anterior.
b) Trobar-se en algun dels supòsits establerts a l'article 6 del Reial decret 99/2011, de 28 de gener, pel qual es regulen els ensenyaments oficials de doctorat, modificat per l'article 2 del Reial decret 43/2015, de 2 de febrer, amb les singularitats següents:
Per a totes les persones candidates, el període transcorregut des de la finalització dels estudis que donen accés a aquests ajuts fins a la publicació de la convocatòria específica, no podrà ser superior a 5 anys.
El període exacte es publicarà a la convocatòria específica.
En el cas dels estudis de grau d'una durada mínima de 300 ECTS, les persones sol·licitants han d'estar en possessió del títol de grau en el moment de presentar la sol·licitud.
També el poden sol·licitar les persones físiques en possessió d'un títol de llicenciatura, arquitectura superior o enginyeria que hagin obtingut la suficiència investigadora o el diploma d'estudis avançats (DEA).
Els títols de llicenciatura, arquitectura, enginyeria, grau, diplomatura i màster obtinguts en centres estrangers han de ser validats o reconeguts per l'escola de doctorat corresponent.
La persona sol·licitant no pot estar en possessió de cap títol de doctor o doctora.
c) Estar matriculada pel concepte de tutela acadèmica del doctorat en el moment de l'acceptació de l'ajut.
Els programes de doctorat han de ser d'una universitat del sistema universitari català.
d) La nota mitjana mínima de l'expedient acadèmic de la persona candidata ha de ser igual o superior a 6,50 (escala de 0 a 10), calculada d'acord amb els criteris que s'especifiquen en el Reial decret 1125/2003, de 5 de setembre.
- En el cas d'estudis cursats a l'estranger, la nota mitjana de l'expedient acadèmic s'ha de calcular d'acord amb el que disposen les resolucions de 20 de juny i de 21 de juliol de 2016 de la Direcció General de Política Universitària del Ministeri d'Educació, Cultura i Esport http://www.educacionyfp.gob.es/servicios-al-ciudadano/catalogo/general/20/203615/ficha.html )
3.2 Les persones sol·licitants no poden haver gaudit de cap altra beca o ajut de naturalesa anàloga d'una durada superior a dotze mesos quan finalitzi el termini de presentació de sol·licituds.
3.3 Queden excloses les persones candidates que hagin gaudit totalment o parcialment d'aquest programa en convocatòries anteriors.
3.4 El personal docent i investigador responsable del projecte de recerca que figuri a la sol·licitud com a director o directora de la tesi ha de ser doctor o doctora i estar contractat a l'INEFC.
En el cas que el seu contracte no sigui a temps complert o tingui una durada inferior a la del projecte, llavors caldrà que dins l'equip que presenta el projecte hi hagi un altre responsable, personal docent i investigador de l'INEFC (PDI) de l'INEFC que estigui contractat a temps complert o que la durada del seu contracte asseguri l'execució del projecte (només s'acceptarà un màxim de dos responsables per projecte).
3.5 Cada director o directora de tesi només podrà constar com a tal en una sol·licitud.
3.6 Les persones sol·licitants, si s'escau, han de complir les obligacions següents:
a) Estar al corrent de les obligacions tributàries amb l'Estat i amb la Generalitat de Catalunya, així com de les obligacions amb la Seguretat Social.
b) No trobar-se en cap de les circumstàncies que preveu l'article 13 de la Llei 38/2003, de 17 de novembre, general de subvencions.
c) Presentar una declaració en què consti si s'han demanat o si s'han obtingut altres ajuts públics o privats per a la mateixa activitat, fent-hi constar la relació detallada amb l'entitat atorgadora i la quantitat sol·licitada o obtinguda.
d) Complir la normativa sobre propietat intel·lectual.
e) Complir la finalitat de la subvenció portant a terme l'activitat subvencionada en el termini que determinen aquestes bases i la convocatòria corresponent.
f) Presentar una declaració responsable sobre el compliment de les regles de conducta i dels principis ètics de l'article 55.2 de la Llei 19/2014, de 29 de desembre, de transparència, accés a la informació pública i bon govern i de signatura d'adhesió al codi ètic annex a l'Acord GOV/85/2016, de 28 de juny.
L'acreditació d'aquests requisits s'ha d'efectuar mitjançant la declaració acreditativa o declaració responsable corresponent, que cal incorporar al formulari de sol·licitud.
Aquests ajuts es convoquen per resolució del director de l'INEFC, la qual es publicarà al DOGC.
—5 Sol·licituds i documentació a presentar
5.1 Les sol·licituds es presentaran dins el termini i amb les condicions que estableixi cada convocatòria i s'hi haurà d'adjuntar la documentació següent:
a) Currículum acadèmic i currículum professional en l'àmbit objecte de la convocatòria, segons el model normalitzat que es facilitarà amb el formulari de sol·licitud, acompanyat dels documents acreditatius dels mèrits aportats.
b) Expedient acadèmic, on consti la nota mitjana ponderada o fotocòpia de la certificació acadèmica oficial amb especificació de les qualificacions.
c) Especificació del projecte al qual es vol accedir.
d) Documents acreditatius de la formació específica requerida, si s'escau.
Les persones sol·licitants poden presentar còpies digitalitzades dels documents d'acord amb el que preveu l'article 28 de la Llei 39/2015, d'1 d'octubre, del procediment administratiu comú de les administracions públiques.
5.2 Les persones sol·licitants hauran de presentar un únic formulari de sol·licitud segons el model normalitzat disponible a tràmits Gencat ( tramits.gencat.cat ) accessible des de la Seu electrònica de l'Administració de la Generalitat de Catalunya ( seu.gencat.cat )
5.3 La presentació de les sol·licituds i de la documentació que s'hi adjunta, com també la realització de la resta de tràmits associats al procediment per a la concessió d'aquests ajuts, s'ha de fer obligatòriament pels mitjans electrònics de tràmits Gencat ( tramits.gencat.cat ).
A aquests efectes, les sol·licituds, escrits i comunicacions efectuades per mitjans electrònics es consideren presentats davant l'Administració de la Generalitat de Catalunya quan s'enregistrin en el seu registre telemàtic a través de tràmits gencat i quedi constància a l'assentament d'entrada de les dades següents: número de registre d'entrada, data i hora de presentació, tipus de document i assumpte, identificació de la persona sol·licitant o de la persona representant, i identificació de l'òrgan al qual s'adreça.
5.4 La presentació del formulari de sol·licitud comporta la plena acceptació d'aquestes bases.
— 6 Identificació, autenticació i signatura
La identificació i la signatura electrònica de les persones sol·licitants d'aquests ajuts es faran a través dels sistemes d'identificació i signatura electrònica admesos per la Seu electrònica d'acord amb els criteris establerts a l'Ordre GRI/233/2015, de 20 de juliol, per la qual s'aprova el protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones per presentar les sol·licituds per mitjans telemàtics poden identificar-se i signar electrònicament, mitjançant mecanismes d'identificació i signatura de nivell mitjà de seguretat o de nivell superior.
Les persones interessades s'han d'autenticar per fer la resta de transaccions associades al procediment de concessió dels ajuts per mitjans telemàtics a través del sistema de signatura electrònica que determini la pròpia Seu electrònica.
En el formulari de sol·licitud han de constar les declaracions responsables següents:
- Declaració responsable de la persona interessada de no estar sotmesa a cap de les causes de prohibició per obtenir la condició de beneficiària previstes en els apartats 2 i 3 de l'article 13 de la Llei 38/2003, de 17 de novembre, general de subvencions.
- Declaració responsable d'estar al corrent del compliment de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com de les obligacions amb la Tresoreria General de la Seguretat Social.
- Declaració d'adhesió al codi ètic.
- Declaració de no haver gaudit de cap altra beca o ajut de naturalesa anàloga d'una durada superior a dotze mesos quan finalitzi el termini de presentació de sol·licituds.
- Declaració de no haver gaudit totalment o parcialment d'aquest programa en convocatòries anteriors.
- Declaració de complir la normativa sobre propietat intel·lectual
Amb la signatura de les declaracions responsables, la persona signant dona el seu consentiment per a la realització de les verificacions oportunes, des de la finalització del termini de presentació de les sol·licituds de subvenció i fins al compliment per part de la persona beneficiària de la respectiva obligació de justificació de manera completa i correcta, i manifesta, sota la seva responsabilitat, que compleix els requisits establerts i que disposa de la documentació que ho acredita.
La inexactitud, falsedat o omissió de caràcter essencial en qualsevol dada o document que acompanyi aquestes declaracions deixen sense efecte aquest tràmit, des del moment en què es coneguin i amb l'audiència prèvia de la persona interessada, i, en conseqüència, comporten la no admissió de la sol·licitud de l'ajut, sens perjudici que puguin ser causa de revocació de la subvenció, si es coneixen amb posterioritat a la concessió.
L'òrgan instructor ha de comprovar d'ofici les dades identificatives de la persona signant.
En el cas que, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona sol·licitant que aporti la documentació escaient.
L'òrgan instructor pot demanar a les persones sol·licitants que aportin la documentació complementària que consideri necessària per acreditar les dades que consten a la sol·licitud.
7.1 Si la documentació presentada és incompleta o conté errors esmenables, es requerirà la persona sol·licitant per tal que esmeni els defectes o aporti la documentació requerida en el termini de 10 dies hàbils, a comptar des de l'endemà de la seva publicació, al Tauler electrònic de l'Administració de la Generalitat de Catalunya (accessible des de la Seu electrònica, tauler.gencat.cat ), de la llista de persones sol·licitants que han d'esmenar la seva sol·licitud.
7.2 La documentació demanada en resposta als requeriments de documentació es trametrà de forma electrònica pels mitjans electrònics de tràmits Gencat ( tramits.gencat.cat ) en els termes que preveu la base 5.
La manca de compliment d'aquest requeriment en el termini esmentat comportarà el desistiment de l'ajut sol·licitat.
7.3 L'incompliment dels requisits no esmenables o la presentació de la sol·licitud fora del termini establert comporta la no admissió de la sol·licitud.
La resolució sobre la no admissió o el desistiment de les sol·licituds es notificarà a les persones interessades mitjançant la seva publicació al Tauler electrònic de l'Administració de la Generalitat de Catalunya.
Aquesta publicació la notificació individual i té els mateixos efectes.
8.1 Els principis generals aplicats a l'avaluació i selecció de les sol·licituds de totes les convocatòries seran els d'objectivitat, independència i qualitat de les avaluacions.
D'acord amb els mecanismes i criteris que estableix el marc del Pla de recerca i innovació de Catalunya, es tindrà en compte:
a) La nota mitjana ponderada de l'expedient acadèmic de la persona candidata (40%).
b) La valoració del grup de recerca i/o projecte on s'integra la persona candidata (30%).
d) La priorització de les persones candidates s'estableix segons la puntuació obtinguda de la suma dels tres apartats anteriors.
La puntuació màxima final s'expressa en una escala de l'1 al 10.
La llista de priorització de la comissió de selecció serà única.
Els apartats a), b) i c) es podran detallar més àmpliament en la convocatòria específica
8.2 La selecció de persones candidates la realitzarà una comissió de selecció que estarà formada per una persona en representació del centre de l'INEFC de Barcelona, una persona en representació del centre de l'INEFC de Lleida, i una persona en representació de la direcció de l'INEFC, que n'exercirà la presidència.
Aquesta comissió de selecció establirà la paritat de dones i homes.
La comissió de selecció ha d'estendre acta de les seves deliberacions i ha de formular la seva proposta de concessió al director o directora de l'INEFC, a través de la persona que exerceix la gerència de l'INEFC, que actua com a òrgan instructor.
Aquesta comissió podrà comptar amb les persones assessores que consideri convenient, amb veu però sense vot, i podrà elaborar una llista de reserva entre les persones candidates per cobrir les renúncies que es produeixin entre les beneficiàries de nova concessió, així com les derivades de la no presentació del document d'acceptació o altres causes.
Aquesta llista es publicarà juntament amb la resolució de concessió.
La comissió de selecció dirimirà sobre qualsevol altra incidència relacionada amb la convocatòria.
En relació amb la proposta de concessió i les llistes de reserva, es procurarà que almenys la meitat de les persones siguin dones.
9.1 La comissió de selecció es reunirà dins els 60 dies següents a la finalització del termini de presentació de sol·licituds, les valorarà i formularà una proposta degudament motivada.
La gerència de l'INEFC, com a òrgan instructor, a la vista de la proposta formulada per la comissió de selecció, elevarà la proposta de resolució del procediment a la direcció de l'INEFC, que és l'òrgan competent per dictar la resolució final del procediment.
9.2 La resolució de concessió i/o de denegació es publicarà al Tauler electrònic de l'Administració de la Generalitat de Catalunya, accessible des de la Seu electrònica ( tauler.gencat.cat ).
Aquesta publicació substituirà la notificació individual i tindrà els mateixos efectes.
9.3 Sens perjudici de l'obligació d'emetre resolució, transcorregut el termini de tres mesos des de l'endemà de la data de publicació de la corresponent convocatòria, sense que les sol·licituds presentades hagin estat resoltes i notificades a la persona interessada, aquesta podrà entendre que la seva sol·licitud ha estat desestimada, de conformitat amb el que disposa l'article 55.1.a) de la Llei 26/2010, de 3 d'agost, de règim jurídic i de les administracions públiques de Catalunya.
9.4 Els ajuts que es puguin concedir no generen cap dret quant a la concessió d'altres beques i ajuts en exercicis futurs.
— 10 Modificació de la resolució
L'òrgan atorgant té la facultat de revisar els ajuts concedits i modificar la resolució o l'acord de concessió en el cas que les condicions que s'hagin tingut en compte per a la concessió de l'ajut s'hagin alterat o en cas d'obtenció concurrent d'altres ajuts o subvencions.
L'òrgan atorgant, amb la tramitació prèvia del procediment legalment establert, podrà revocar totalment o parcialment l'ajut concedit amb l'obligació per part de les persones beneficiàries de retornar l'import rebut i de pagar l'interès de demora corresponent, en els supòsits previstos al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a la Llei 38/2003, de 17 de novembre, general de subvencions.
Els ajuts concedits es publicaran al Portal de la transparència de la Generalitat de Catalunya, en aplicació de la Llei 19/2014, del 29 de desembre, de transparència.
13.1 La condició de persona beneficiària s'obté quan s'accepta l'ajut.
L'acceptació es formalitza mitjançant un document normalitzat que es pot obtenir a l'adreça Tràmits gencat ( tramits.gencat.cat ) que haurà de signar la persona beneficiària, en el qual s'ha de comprometre a complir totes les condicions explicitades tant en aquestes bases reguladores com en la corresponent convocatòria.
13.2 Les persones beneficiàries que no hagin presentat el document d'acceptació dins el termini màxim d'un mes a comptar des de la data de la notificació de la resolució de concessió, s'entendrà que hi renuncien.
La resolució, si escau, ha de declarar la circumstància que ha motivat la renúncia i la seva empara jurídica i s'ha de notificar a la persona interessada amb el peu de recurs corresponent.
Al document d'acceptació de l'ajut cal que hi consti el contingut següent:
a) El vistiplau del director o directora del centre a la incorporació de la persona beneficiària.
b) El vistiplau del coordinador o coordinadora del grup de recerca on s'integrarà el personal beneficiari quan s'incorpori.
c) El vistiplau del director o directora de tesi doctoral del personal beneficiari a la viabilitat del projecte de treball de tesi doctoral presentat amb la sol·licitud.
d) Còpia de la matrícula de doctorat.
— 14 Obligacions de la persona beneficiària
14.1 La persona beneficiària queda obligada a:
a) Complir les condicions d'aquestes bases reguladores.
b) Realitzar l'activitat que fonamenta la concessió i acreditar-ho davant els òrgans competents en la matèria.
c) Justificar el compliment de l'objecte de l'ajut en els termes que preveuen aquestes bases.
d) Conservar els justificants originals i altra documentació relacionada amb l'ajut durant un període mínim de 5 anys.
e) Proposar a l'òrgan competent en la matèria qualsevol canvi que, d'acord amb la normativa vigent, es pugui produir, sense variar-ne la finalitat.
f) Comunicar a l'INEFC altres beques i ajuts sol·licitats o concedits amb la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat i qualsevol altra alteració produïda, per tal que se'n pugui avaluar la compatibilitat.
g) Facilitar tota la informació que li sigui requerida per l'INEFC, la Intervenció General de la Generalitat, la Sindicatura de Comptes i els altres organismes competents en la matèria, d'acord amb la normativa vigent.
h) Sotmetre's a les actuacions de comprovació i a les de control que els òrgans competents de l'Administració considerin oportunes, d'acord amb la legislació vigent.
i) Adoptar les mesures de difusió que s'estableixen en aquestes bases.
j) Atendre el règim intern de l'organisme o la institució on porti a terme les seves activitats.
k) Fer constar en la producció escrita derivada del treball realitzat l'expressió:
"Amb el suport de l'Institut Nacional d'Educació Física de Catalunya (INEFC) de la Generalitat de Catalunya".
l) Demanar autorització al director o directora de l'INEFC per fer qualsevol canvi, viatge, estada o incidència que afecti el desenvolupament de l'ajut i el pla de treball.
Aquestes autoritzacions seran comunicades puntualment a l'INEFC.
m) Comunicar les renúncies mitjançant escrit motivat adreçat al director o directora de l'INEFC.
n) En relació amb les persones beneficiàries estrangeres, l'ajut serà efectiu quan es presentin a l'INEFC els permisos legalment establerts de residència al país i puguin ser contractats, si escau.
De manera excepcional, el termini per a la presentació d'aquesta documentació serà de tres mesos a partir de la data d'inici.
o) Matricular-se tots els cursos acadèmics, durant la vigència de l'ajuda, en el corresponent programa de doctorat que ha motivat aquests ajuts.
p) Comunicar la data que li sigui assignada, si escau, per a la lectura i defensa de la tesi, com també el seu resultat, en els tres dies hàbils següents, i preveure igualment els efectes de l'incompliment d'aquesta obligació.
14.2 Són drets de les persones beneficiàries:
a) Obtenir de l'INEFC la col·laboració i el suport necessaris per al desenvolupament normal dels seus estudis de doctorat i el programa de recerca.
b) Utilitzar els serveis que ofereix el centre i participar en el conjunt de les seves activitats d'acord amb la seva normativa interna.
c) Incorporar-se al centre o departament i, si escau, al grup de recerca i dur a terme les activitats que es tenen en compte en el seu programa de doctorat o de formació en la recerca i complir els objectius del programa de formació i les directrius establertes per la persona que dirigeixi la tesi doctoral.
d) Impartir el programa de col·laboració docent establert per l'INEFC amb un màxim de 30 hores anuals el primer any o de 60 hores per als dos següents.
Aquestes col·laboracions hauran de ser certificades pels departaments implicats a efectes de currículum.
Aquesta col·laboració docent en cap cas no representarà la responsabilitat de la persona beneficiària sobre l'assignatura ni la seva programació.
14.3 Complir amb les obligacions i els drets que preveuen els articles 14 i 15 de la Llei 14/2011, d'1 de juny, de la ciència, la tecnologia i la innovació, sota la modalitat de contracte predoctoral i amb els deures que preveu l'article 13 del Reial decret 103/2019, d'1 de març, pel qual s'aprova l'Estatut del Personal Investigador Predoctoral en Formació.
— 15 Obligacions del centre receptor
El centre es compromet a complir el següent:
a) Proporcionar a la persona beneficiària el suport que calgui i facilitar els mitjans o equips que siguin necessaris per a l'exercici normal de la seva activitat.
b) Vetllar per al desenvolupament adequat del programa de formació de la persona beneficiària; no se li podrà exigir la realització de cap altra activitat que no estigui relacionada amb el seu treball de tesi doctoral.
c) Certificar la incorporació de la persona beneficiària en el termini d'una setmana.
16.1 Les persones beneficiàries han de presentar la documentació següent:
a) Enquesta justificativa de tot el treball realitzat en el període d'execució del programa, on consti l'assoliment efectiu dels objectius.
b) Una memòria de totes les publicacions, els articles i els treballs que puguin derivar de la tasca realitzada i els resultats obtinguts.
Aquesta memòria pot ser substituïda per la tesi doctoral.
16.2 El termini màxim de presentació d'aquesta documentació justificativa finalitzarà un cop transcorreguts sis mesos des de la data de finalització del període d'execució total del programa, des de la data de la lectura de la tesi doctoral, o des de la data de la renúncia.
16.3 La documentació justificativa s'ha de presentar de forma electrònica pels mitjans electrònics de tràmits Gencat ( tramits.gencat.cat ) en els termes que preveu la base 5.
17.1 El pagament dels ajuts es farà per mensualitats.
El primer pagament es tramitarà amb la presentació prèvia del document d'acceptació, de la certificació del professor-tutor responsable conforme la persona beneficiària ha iniciat l'activitat i amb la signatura del contracte laboral corresponent.
17.2 L'import dels ajuts es determinarà en la convocatòria anual corresponent.
El gaudiment d'aquest programa implica que l'INEFC es farà càrrec del preu públic establert per a la direcció, tutela i avaluació continuada de la tesi doctoral, on es matriculin les persones beneficiàries cada curs acadèmic.
17.4 En cas que del projecte de recerca derivi una tesi doctoral durant el període en què s'està rebent l'ajut o en els sis mesos posteriors, l'autoria l'ha de posar disponible al repositori TdX (Tesis doctorals en Xarxa), gestionat pel Consorci de Serveis Universitaris de Catalunya (CSUC) i el Centre de Supercomputació de Catalunya.
L'acreditació d'aquest tràmit dona dret a un ajut addicional per a l'autoria de la tesi doctoral amb una qualificació mínima d'apte.
Les corresponents convocatòries anuals determinaran l'import d'aquest ajut.
A aquest efecte, la persona beneficiària comunicarà a l'INEFC aquesta circumstància, que acreditarà documentalment.
17.5 Els conceptes econòmics vinculats als ajuts cotitzen l'IRPF i altres impostos, d'acord amb la legislació vigent.
18.1 La condició de persona beneficiària d'aquest programa és incompatible amb qualsevol altra beca, ajut o fons obtingut amb la mateixa finalitat.
18.2 No podran resultar beneficiàries les persones sol·licitants que gaudeixin o hagin gaudit d'altres beques i ajuts predoctorals equivalents, per un període mínim d'un any, destinades a incorporar-se a grups de recerca que preferentment desenvolupin un projecte d'R+D, a la realització de programes de doctorat o la lectura de la tesi doctoral.
18.3 La condició de persona beneficiària d'aquest programa és incompatible amb vinculacions contractuals o estatutàries que puguin restar exclusivitat a la dedicació a la recerca.
18.4 Només es podran autoritzar les percepcions que procedeixin de tasques docents (cursos, conferències o ponències) o de recerca (llibres o articles) directament associades amb la recerca duta a terme per la persona beneficiària, sempre que tinguin caràcter esporàdic i no habitual.
Aquestes activitats no podran superar el 30% de l'import anual brut íntegre de l'ajut.
Aquesta autorització correspon a l'INEFC.
18.5 La finalització del programa no determina cap tipus de compromís per part del centre receptor en relació amb la posterior incorporació de la persona beneficiària a la plantilla del centre.
— 19 Canvis, incidències i interrupcions
19.1 Quan les circumstàncies del cas així ho aconsellin i estiguin degudament motivades, el director o directora de l'INEFC podrà resoldre sobre les incidències i autoritzar, a petició de les persones beneficiàries, alguna variació en el pla de treball i/o en el projecte proposat o en el període de gaudi de l'ajut, segons el cas, i també resoldre sobre qualsevol incidència que no impliqui un canvi substancial en les condicions i finalitats del programa previst.
19.2 Només en el cas de les interrupcions descrites en la base 2 d'aquest annex es podrà recuperar el període interromput, sempre que la disponibilitat pressupostària ho permeti.
20.1 La renúncia a l'ajut s'ha de presentar per escrit motivat i adreçat al director o directora de l'INEFC, mentre que, en cas d'impossibilitat sobrevinguda per part de la persona beneficiària de realitzar l'activitat, el director o directora de l'INEFC podrà resoldre d'ofici sobre la revocació.
En aquests casos, les vacants podran ser adjudicades a la persona sol·licitant següent de la llista de reserva.
20.2 Les baixes que es produeixin per renúncia o altres causes entre les persones beneficiàries abans de la data que fixi la convocatòria podran ser cobertes mitjançant resolució del director o directora de l'INEFC amb l'adjudicació de les vacants a les persones sol·licitants que figurin a la llista de reserva i continuïn estant matriculades al programa de doctorat.
20.3 En cas que la renúncia de la persona beneficiària es produeixi un cop s'hagi iniciat el període de gaudi i hagi transcorregut més d'un any, aquesta es podrà substituir a proposta del director o directora de projecte per una altra persona candidata, amb el concurs públic previ de la vacant, publicat en el tauler d'anuncis del centre corresponent.
El substitut o substituta haurà de complir els requisits de la convocatòria corresponent i obtenir una avaluació positiva de la comissió de recerca de l'entitat d'acollida corresponent.
El període de gaudi del nou candidat o candidata serà pel temps restant, sense que sigui inferior a un any.
— 21 Propietat dels treballs, cessió de drets i difusió
21.1 La propietat intel·lectual dels treballs que es puguin derivar de l'activitat realitzada és de les seves autories.
No obstant això, l'acceptació de l'ajut comporta la cessió a l'INEFC dels drets d'autor necessaris per a la publicació de les memòries finals de l'activitat en qualsevol suport i en l'àmbit territorial universal, pel termini d'un any des de la seva presentació.
21.2 L'acceptació de l'ajut per part de les persones candidates comporta el seu consentiment per tal que el projecte de recerca s'introdueixi al dipòsit digital RECERCAT del Consorci de Biblioteques Universitàries de Catalunya (CBUC), d'acord amb els termes especificats a la llicència Creative Commons de reconeixement no comercial i sense obra derivada.
Aquesta llicència estableix que es permet copiar, distribuir i comunicar públicament l'obra, sempre que s'esmenti l'autoria original, es digui el nom de la institució que l'empara i no s'usi amb finalitats comercials ni per a cap obra derivada.
Per obra derivada s'entén el document que s'ha editat, traduït, combinat amb materials de tercers, canviat de format o modificat de qualsevol altra manera.
21.3 En cas que la persona responsable del projecte de recerca ho sol·liciti, l'INEFC pot endarrerir la publicació de la memòria científica fins a dos anys a partir de la data de presentació de la memòria final de l'activitat.
En tot el que no preveuen expressament aquestes bases és aplicable el capítol 9 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'oposi o contradigui a la normativa bàsica estatal; la Llei 38/2003, de 17 de novembre, general de subvencions, en els seus preceptes bàsics i el seu reglament de desplegament, aprovat pel Reial decret 887/2006, de 21 de juliol, i la resta de normativa administrativa aplicable.
En cas d'incompliment de les obligacions que preveuen les bases reguladores, resultarà d'aplicació el règim sancionador que preveu la Llei 38/2003, de 17 de novembre, general de subvencions, i al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència del reintegrament total o parcial de l'ajut.